Virallinen lehti nro C 013 , 18/01/1999 s. 0109



KIRJALLINEN KYSYMYS P-1873/98 esittäjä(t): Paul Rübig (PPE) komissiolle (9. kesäkuuta 1998) Aihe: Valtiontuet liikenteen alalla Komissio on viime vuosina hyväksynyt useita liikenteen alan valtiontukia Euroopassa. Siten lienee erityisen tärkeää saada täsmälliset laskelmat lento-, laiva-, rautatie- ja maantieliikenteelle myönnetyistä kokonaistuista. Tämän lisäksi on varmistettava - erityisesti kun otetaan huomioon komission ehdotus nykyisen valvontamenettelyn parantamiseksi - ettei näitä tukia hyödynnetä kilpailua vääristävillä tavoilla. Lopuksi herää kysymys, aikooko komissio myös tulevaisuudessa soveltaa lentoliikenteen alalla "first time, last time" -periaatetta. Mitä mieltä komissio on näistä aiheista? Komission jäsenen Neil Kinnockinkomission puolesta antama vastaus (31. heinäkuuta 1998) Komissio voi antaa seuraavat tiedot 1. tammikuuta 1995 lähtien liikenteen alalla hyväksyttyjen tukien määrästä. Komissio haluaa kiinnittää arvoisan parlamentin jäsenen huomion siihen seikkaan, että monivuotisten tukijärjestelyjen yhteydessä jäljempänä mainitut summat ovat koko jaksolle hyväksyttyjen tukien enimmäismääriä. Arvoisa parlamentin jäsen tietänee, että kaikki summat ovat jäsenvaltioiden hallitusten maksamia, eivät yhteisön. Lehdistössä julkaistut artikkelit osoittavat, että tätä seikkaa ei aina ymmärretä. Komission vuoden 1995 alusta lähtien hyväksymien lentoliikenteen tukien kokonaismäärä on noin 1 410 miljoonaa ecua. Tämä summa on myönnetty Alitalia-yhtiön rakenneuudistukseen. Useimmat komission päätöksistä, joilla hyväksyttiin lentoyhtiöiden rakenneuudistukset, tehtiin ennen vuotta 1995, ja niiden kokonaismäärä oli 7 310 miljoonaa ecua. Päätöksiin sisältyi tiukkoja määräyksiä erityisesti kilpailun vääristymisen estämiseksi yhteisössä. Tukea myönnettiin sillä edellytyksellä, että se helpottaisi lentoyhtiön elpymistä ja että lisätukea ei annettaisi. Komission tätä koskevat menettelytavat on esitetty ilmailualalla myönnettävää valtiontukea koskevissa yhteisön suuntaviivoissa, joihin arvoisaa parlamentin jäsentä kehotetaan tutustumaan. Maantieliikenteen alalla komissio on hyväksynyt tukitoimia, joiden määrä on 79 293 miljoonaa ecua. Toimilla on pyritty edistämään fuusioita tai pienten yhtiöiden yhteistyötä, helpottamaan koulutusta tai tukemaan teknisiä mukautuksia ympäristö- ja turvallisuusstandardien parantamiseksi. Joihinkin komission hyväksymiin tukijärjestelyihin on sisältynyt myös toimenpiteitä, joilla on tuettu varhaiseläkkeelle siirtymistä. On syytä huomata, että samana ajanjaksona komissio on hylännyt tukitoimia, joiden määrä olisi ollut 845,5 miljoonaa ecua. Rautatieliikenteelle komissio on hyväksynyt yhteensä 526,54 miljoonan ecun tuet. Vaikka komissiolle on ilmoitettu monista tähän alaan liittyvistä toimista, useimpiin niistä ei ole liittynyt valtiontukea. Yhdistettyjen kuljetusten alalla komission hyväksymät tuet ovat olleet noin 39,2 miljoonaa ecua. Meriliikenteen alalla komissio on hyväksynyt erilaisia tukitoimia, joiden kokonaismäärä on 1 340 miljoonaa ecua ja hylännyt toimia, joiden määrä on 6,35 miljoonaa ecua. Meriliikenteelle myönnettyjä valtiontukia koskevien uusien suuntaviivojen perusteella komissio tutkii parhaillaan tapaa, jolla jäsenvaltiot tukevat laivaliikennettä verohelpotuksin, verovapauksin tai veronpalautuksin. Tutkimuksen tarkoituksena on määritellä rajat jäsenvaltioiden myöntämien tukien kokonaismäärälle ja selvittää, missä määrin jäsenvaltioiden tukijärjestelyillä onnistutaan palauttamaan laivoja yhteisön lipun alle ja edistämään yhteisön merenkulkijoiden työllisyyttä. Komissio soveltaa arvoisan parlamentin jäsenen mainitsemaa periaatetta, jonka mukaan tukea myönnetään vain kerran, lentoyhtiöiden rakenneuudistukseen suunnattuihin toimenpiteisiin lentoliikenteelle myönnettäviä tukia koskevien suuntaviivojensa mukaisesti. Harkitessaan tukien myöntämistä meriliikenteen, tieliikenteen ja yhdistettyjen kuljetusten alalla toimivien yhtiöiden rakenneuudistukseen komissio soveltaa periaatteessa vaikeuksissa olevien yritysten pelastamista ja rakenneuudistusta koskevia suuntaviivoja, joiden mukaan tukea rakenneuudistukseen tulisi yleensä myöntää vain kerran. Kun otetaan huomioon rautatieliikenteen alalla toteutunut vähäinen vapauttaminen ja kyseisten yritysten talouteen liittyvät erityispiirteet, "vain kerran" -periaatetta ei voida tällä hetkellä sellaisenaan soveltaa alalla toimivien yhtiöiden rakenneuudistukseen.